Mary Nzimiro

**Mary Nzimiro**, erinnya ly'obuzaale **Mary Nwametu Onumonu**, MBE (1898–1993) yali munnabyabufuzi, omulwanirizi w'abakyala era omu ku bakyala abasooka mu busuubuzi mu Nigeria.. Mu 1948, yalondebwa okuba omukiise omukulu owa United Africa Company (UAC) mu buvanjuba bwa Nigeria, ate ng’alabirira amaduuka ge ag’eby’okwambala n’ebizigo mu Port Harcourt, Aba ne Owerri . Emyaka gya 1950 we gyatandikira, yali omu ku bantu abasinga obugagga mu Bugwanjuba Bw'afirika, n’afuuka omutuuze ku luguudo olw’enjawulo olwa Bernard Carr Street mu Port Harcourt. Ku ludda lw’ebyobufuzi, yali mmemba wa National Council of Nigeria and the Cameroons, n’afuuka mmemba ku kakiiko kaalwo akafuzi mu 1957 era omumyuka wa pulezidenti w’ekibiina ky’abakyala eky’obuvanjuba ekya NCNC mu 1962. Mu lutalo lw’omunda mu Nigeria (1967–1970), yategeka abakyala Abaigbo okuwagira aba Biafrans. N’ekyavaamu kufiirwa ebintu bye ebisinga obungi e Port Harcourt n’addayo ewaabwe mu Oguta gye yafiira mu 1993.   

## Ebyafaayo
Yazaalibwa nga 16 Ogwekkumi 1898 mu Oguta, Imo State, Mary Nwametu Onumonu yali muwala w’omukulu w’Abaigbo Onumonu Uzoaru, omukulumbeze mu gavumenti y'abafuzi b’amatwale, ne mukyala we Ruth, omusuubuzi omukuukutivu mu kulima ebinazi. Yasooka ku baana mukaaga. Yasomera ku Sacred Heart School e Oguta n’adda ku Convent School mu Asaba, gye yatikkirwa mu 1920. Waayitawo akaseera katono n’afumbirwa Richard Nzimiro eyali akola ng’omuwandiisi mu kitongole kya UAC.  

## Obukugu
Yatendekebwa nnyina okuyingira bizinensi, omulimu gwa bba bwe gwabatwala e Illah, yasuubulang omunnyo ne butto w'ebinazi  bye yatunda mu butale bw’e Nkwo ne Eke. Oluvannyuma basenguka n'ebadda e Onitsha ne Opobo, mpaka bwe bakkalira mu Port Harcourt mu makkati g’emyaka gya 1940.  Bba yawummula omulimu gwa ofiisi okumuyambako  ku bizinensi ye. Mu kibuga ekyali kikulaakulanye mu by’obusuubuzi, yasobola okusuubula engoye, obuganga bw’emmundu n’ebizigo. Olw’okwagala bizinensi ye, erinnya n'obwesigwa, yafuuka agenti wa UAC, n’afuuka omukiise omukulu owa kkampuni eno mu kitundu ky’obuvanjuba bwa Nigeria mu 1948. Mu kifo kino, yatunda ebyamaguzi mu bungi eri abasuubuzi b'aadduuka amanene n'amatono mu Nigeria, Ghana ne Sierra Leone. Era yaggulawo amaduuka ge ag’engoye n’ebizigo mu Port Harcourt n’ebibuga ebiriraanyewo. 

Badayirekita ba UAC baamutegekera okukola engendo za bizinensi eziwerako e London, Manchester ne Glasgow. Ng’oggyeeko ekyo, yaggulawo amasundiro g’amafuta abiri, emu ne Agip mu Port Harcourt, endala ne Total e Lagos . Mary Nzimiro yafuuka omu ku bagagga mu Bugwanjuba Bw'afirika ng’alina eby’obugagga by’amayumba ebiwerako mu Port Harcourt, omuli n’amaka ge ku luguudo lwa Bernard Carr Street olw’enjawulo mu kibuga.  Yasobola okuwa abayizi sikaala era n’ayamba bangi ku bakyala be yali atendekebwa nabo okuyingira bizinensi. Ng’ali wamu ne bba, mu 1945 yaggulawo essomero mu Oguta, oluvannyuma ne lituumibwa Priscilla Memorial Grammar School okujjukira muwala we Priscilla Nzimiro eyafa nga yaakamala okutikkirwa mu by’obusawo ku Yunivasite y’e Glasgow . Mu 1966, oluvannyuma lw’okufa kwa bba eyafa mu 1959, yatandikawo essomero lya Nzimiro Memorial Girls Secondary School. 

Ku ludda lw’ebyobufuzi, yali mmemba wa National Council of Nigeria and the Cameroons, n’afuuka mmemba ku kakiiko kaalwo akafuzi mu 1957 era omumyuka wa pulezidenti w’ekibiina ky’abakyala eky’obuvanjuba ekya NCNC mu 1962. Mu lutalo lw’omunda mu Nigeria (1967–1970), yategeka abakyala Abaigbo okuwagira aba Biafrans. N’ekyavaamu kufiirwa ebintu bye ebisinga obungi e Port Harcourt n’addayo ewaabwe mu Oguta gye yafiira mu 1993. 

## Ebijuliziddwamu